Robert McBride se skorsing onwettigRobert McBride Dinsdag (6 September 2016) in die hof. Foto: ANA Die konstitusionele hof het Dinsdag bevind dat Nathi Nhleko, die minister van polisie, se besluit om Robert McBride as hoof van die Onafhanklike Polisieondersoekdirektoraat (Opod) te skors, onwettig en ongegrond was. Die hof het ŉ bevel wat die skorsing ter syde stel bekragtig en die parlement beveel om binne 30 dae te besluit of hulle McBride wil dissiplineer. Daar is verder beveel dat Nhleko al die regskostes in die saak dra. Nhleko het McBride aan die begin van verlede jaar geskors omdat hy na bewering gepeuter het met ‘n verslag oor ŉ ondersoek teen lt.genl. Anwa Dramat, die voormalige hoof van die Valke. Die verslag het verband gehou met die beweerde onwettige deportering van vyf Zimbabwiërs wat gesoek is vir die moord op ŉ polisieman in Bulawayo. Die hooggeregshof in Pretoria het in Desember bevind dat die wette waarop Nhleko gesteun het om McBride eensydig te skors, ongrondwetlik was. Die skorsing is ter syde gestel, hangende ŉ uitspraak van die konstitusionele hof. Die konstitusionele hof het die parlement Dinsdag opdrag gegee om die “tekortkominge in die wetgewing” binne 24 maande reg te stel. McBride het na afloop van die hofverrigtinge gesê hy is dankbaar teenoor diegene wat hom gedurende die hofsaak ondersteun het. “Die hof het die onafhanklikheid van Opod bevestig, die beginsels is nou duidelik vasgestel en Opod kan nou sy werk sonder vrees, begunstiging of voordeel doen,” het hy gesê.